***Adalékok a gyermeki jogok történetéhez 2.***

**A Gyermekérdekek Magyarországi Fóruma**

Papp György – Trencsényi Imre:

Tejfoggal kőbe...[[1]](#footnote-1)

Hogy valóban „a gyemek évszázada” volt-e a rövidesen véget érő kerek időszak (miként egy jeles pedagógus írónő nevezte előlegezett bizalommal a századfor­dulón), azt majd talán a következő évszázad tudja megítélni; mi legföljebb annyit állíthatunk telje s bizonyossággal, hogy a legutóbbi évtized csakugyan a gyermek évtizede volt. A Nemzetközi Gyermekévtől (1979) A Gyermek Jogairól Szóló Egyezmény megkötéséig (1989) az ifjú korosztály életkörülményeinek sokrétű problémaköre a legrangosabb nemzetközi szervezetek figyelmét is magára vonta.

1990-ben hazánk is csatlakozott az ENSZ-egyezményhez.

A gyermeki jogok és érdekek tényleges érvényesülésének útja azonban meglehetősen göröngyös. Az „útakadályok" földerítésére, megjelölésére, az elhárításukban való közreműködésre szerveződött 1989-ben különféle, a gyermekek sorsát érintő szakmák képviselőiből a Gyermekérdekek Magyarországi Fóruma.

A gyerekek nem csupán családtagok, tanulók, gondozottak vagy „esetek", hanem személyiségek is, tömegükben pedig jól vagy rosszul felfogott érdekeiket olykor megfo­galmazó, olykor megfogalmazni sem tudó, de mindenképpen figyelemre méltó társada­lmi csoportot alkotnak. Röviden szólva: e sajátos, jogérvényesítésében korlátozott népesség-réteg érdekeinek képviseletére alakult jogászokból, orvosokból, pedagógusokból, pszichológusokból, művészekből, újságírókból - természetes és jogi személyekből - 1989 tavaszán az a széleskörű munkacsoport, mely nem más gyermekvédő szervezetek helyett és ellenében, hanem azokkal esetenként vagy tartósan együttműködve, saját - szakmai összetételben rejlő - lehetőségének latbavetésével igyekszik munkál­kodni.

Tisztségviselőink és alkalmi műhelyeink az elmúlt közel három esztendőben négy fő munkaterületen fejtették ki tevékenységüket. Különös figyelmet kellett szentelnünk eb­ben az időszakban a jogalkalmazáson (gyakorlati érdekvédelmen) kívül a jogalkotásnak is, hiszen 1989 novemberében fogadta el az ENSZ Közgyűlése A Gyermek Jogairól Szóló Egyezményt, s noha ezt 1991 novemberében a magyar Országgyűlés is jogren­dünkbe illesztette, törvényeinknek az Egyezményhez való igazítása még jó ideig igényel­heti figyelmünket. Tudományos tevékenységünk tényfeltáró munkára, konferenciák szervezésére és kiadványok közreadására terjed ki. Szorosan kapcsolódik munkánknak e részéhez tájékoztatási tevékenységünk. Negyedik területnek pedagógiai és szociális kezdeményezéseinket tekinthetjük.

Tevékenységformáink lényegének, céljának ismeretében talán az alábbi, szűkszavú krónika is adhat valamelyes képet vállalásainkról, törekvéseinkről.

1989

május

A tankötelesek munkanélküliségéről címmel jelezhető probléma fölvetése és megoldások kezdeményezése a művelődési miniszternél és az ifjúságpolitikai kormánybiztosnál;

Tiltakozás a gyermekélelmezés térítési díjai­nak felemelése, illetve az iskola piacosítása ellen;

Levél és javaslatok a gyermeknapon az or­szággyűlési képviselőknek, a Minisztertanács­nak és a helyi tanácsoknak;

Kezdeményezés a nyílt jogalkotás rend­szerének bevezetésére, a jogalkotásról szóló törvény módosítására.

augusztus

Az iskolákat és gyermekintézményeket sújtó betörések, bombariadók elleni védelem kérése a Művelődési és Belügyminisztériumtól.

szeptember

Kezdeményezés az ifjúságpolitikai kormánybiztosnál a gyermek- és ifjúsági intézményekkel kapcsolatos moratórium bevezetésére.

október

A gyermek- és gyermekérdekű szervezetek találkozójának összehívása.

Felhívás és nyilatkozat a gyermek- és ifjúsági célú vagyon megőrzése, működtetése tárgyá­ban. Ennek és a sajtó figyelmének köszönhető­en eredményes intézménymegóvási akciók Egerben és Bács-Kiskun megyében, átfogó fel­mérés kikényszerítése a Kormánytól.

december

Állásfoglalás az ifjúsági célú vagyonról.

Állásfoglalás a közoktatási rendszer tovább­fejlesztésével kapcsolatos eljárásról.

Tiltakozás a tanácsok szegregációs, a hátrá­nyos helyzetű gyerekeket sértő intézményáthelyező eljárásai ellen

Állásfoglalás a gyermekmozgalom pluralizmu­sáról, az iskola és a mozgalmak kapcsolatáról.

1990

február

Nyolc szervezet konzultációja és közös állásfoglalása az oktatási törvény módosításáról.

március

A Magyar Köztársaság képviselője aláírja az Egyezményt. A Gyermekérdekek Magyarorszá­gi Fóruma levélben jelzi az ENSZ főtitkárának, hogy a fórum az egyezményt a maga részéről érvényesnek tekinti, egyidejűleg kéri Magyaror­szág legfőbb közjogi méltóságait, hogy a maguk részéről segítsék a dokumentum szellemének mielőbbi hazai érvényre juttatását.

Átfogó tematikájú oktatáspolitikai kollokvium szervezésében való részvétel; az állásfoglalást harmincegy szervezet írta alá.

május

Országos tapasztalatcsere szervezése az OPI Iskolafejlesztési Központjával a tankötele­sek munkanélküliségéről.

június

Tiltakozás a kínai nagykövetségnél a pekingi diákmegmozdulások vérbefojtása miatt.

december

A Jelentés a magyar gyerekek helyzetéről 1990 című kiadvány megjelentetése.

Jótékonysági jazzkoncert a Gyermeklánc Egyesülettel és az Egyetemi Színpaddal közös szervezésben.

1991

március

A fórum kiáltványt tesz közzé, amely a ma­gyarországi gyerekek jogi helyzetét szembesíti az Egyezményben foglaltakkal.

április

A fórum a Nemzetközi Gyermekmentő Szol­gálattal közös munkacsoportot hoz létre az Egyezménynek a magyar jogrendbe illesztését segítendő.

Gyermeknyár 1991: pályázat gyerekek és fiatalok szabadidő eltöltési lehetőségeinek kutatá­sára.

Közvetítő szerep vállalása debreceni iskolák és az önkormányzat közti konfliktusban.

május

Részvétel a magyarországi gyerekek helyze­tével foglalkozó rádió- illetve tv-műsorban.

Szakmai fórum a Városmajori Gimnázium­ban több társadalmi szervezet részvételével.

Az Ifik a Tavaszt Fesztiválon névvel évek óta folyamatosan működő program támogatása. A program célja, hogy a különböző ifjúsági szervezetekhez - vagy semmilyen szervezethez sem - tartozó vidéki diákok részt vehessenek színvonalas fővárosi rendezvényeken.

június

A fórum által alapított 25 ezer forintos sajtódí­jat első ízben adják át a gyermekérdekekért sík­ra szálló újságíróknak, s ettől kezdve folyama­tosan közöljük negatív és pozitív észrevételeiket a sajtóorgánumok vezetőivel.

A fórum levélben ajánlja fel segítségét az önkormányzatoknak gyermekeket érintő ügyek­ben.

szeptember

Létrejön a Gyermeki Jogok Magyar Nemzeti Bizottsága. E rangos testület célja A Gyermek Jogairól Szóló Egyezménynek és előírása­inak mielőbbi és minél szélesebb körű érvényre juttatása A titkársági teendők ellátására a fórum kap felkérést. (A Bizottság elnöki tisztét Göncz Árpád vállalja.)

Országos tájékozódás arról, mennyire nehezíti a tankönyvárak felszabadításáról szóló rendelkezés az iskolások és az iskolafenntartók helyzetét.

október

„Szülőképző" tanfolyam kezdeményezése a Madarász utcai kórházban 0-3 éves korú gyere­kek nevelését segítő csoport közreműködésével.

november

Megnyílik a Gyermekérdekek Szabadegyeteme

Az Országgyűlés határoz A Gyermek Jogairól Szóló Egyezménynek a magyar jogrendbe il­lesztéséről. A gyakorlati tennivalók sokaságáról megszületik a Gyermekek a jognak asztalánál című kiadvány (az áprilisban alakult közös mun­kacsoport által készített dokumentum), amely az Egyezmény szövegét a Magyarországon jelen­leg hatályos jogszabályokkal veti össze (Nem­zetközi Gyermekmentő Szolgálat - Gyermek­érdekek Magyarországi Fóruma 1991, Buda­pest)

1992

január

Nyilatkozat a hazánkban tanuló, dolgozó vagy menedéket talált fiatalok elleni erőszak megfékezése érdekében.

február

A Gyermektanulmányok Alapítványának lét­rehozása:

„A Gyermekérdekek Magyarországi Fórumának létérdeke, hogy a köréje szervező­dő szakértői gárda bővüljön. Ennek - egyik - eszközeként a közgyűlés elhatározza a Gyermektanulmányok Alapítványának létrehozását és az alapítvány keretében ösztöndíjpályázatok kiírását." A tavasszal kiírt első pályázatra 97 pá­lyázó 107 pályamunkát nyújtott be. Szeptembertől 31 fél-egy éves ösztöndíjasa van az alapít­ványnak.

március

Közgyűlési állásfoglalás a közoktatási tör­vény tervezetéről (csatlakozás a kétharmados törvényhozási elfogadást követelő aláírásgyűj­téshez), a bölcsődei és az óvodai ellátás norma­tív támogatásáról, az 1992-es nyári iskolai szü­nidőről, a gyermeki és ifjúsági jogok országgyűlési külön biztosa intézményének bevezeté­séről. Konszenzussal elfogadott nézetek a gyer­mekügy néhány fontos kérdéséről: a kulturális örökség(értékek)hez való hozzájutásról, az örökbefogadásról, a gyermek- és ifjúsági sajtó­ról, az állam és az önkormányzatok felelősségéről a nevelési intézmények fenntartásáért, a tanulói érdekvédelemről, a 0-3 év közötti kor jelentőségéről Az állásfoglalások, konszenzu­sos vélemények eljuttatása az illetékesekhez.

április

Az egykori Nemzetközi Gyermekmentő Szolgálat - Gyermekérdekek Magyarországi Fóruma közös munkacsoportból létrejön a Gyermekjogi Műhely.

május

A gyermeki és ifjúsági jogokkal foglalkozó szekció szakmai vezetése az Ifjúság 92 c. kon­ferencián.

július

Megjelenik a Jelentés a magyar gyermekek helyzetéről 1991 c. kiadvány, ezzel a kiadványtípus sorozattá válik.

október

Megkezdődik a Közéleti Diákakadémia elne­vezésű új, hosszútávú képzéssorozat tervének kidolgozása.

november

Létrejön a fórum első vidéki tagozata az abaúji Hejce községben és környékén. Itt talál he­lyet a Gyermekérdekek Magyarországi Fórumá­nak 1993-tól működő képzési bázisa is.

december

Bekapcsolódunk a bátonyterenyei művelődési központ privatizációjával kapcsolatos - gyermekkezdeményezésre indult - akcióba.

1993

március

A nyolcvan esztendővel ezelőtti tanácskozásra emlékezve a Gyermektanulmányok Alapítványával és az Új Magyar Gyermektanulmányi Társasággal közösen szervezett Gyermektanulmányi Kongresszus.

április

A fórum éves közgyűlése a működés új form­ájaként kialakítja a fórum programjait, amelyek­hez a tagok szabadon csatlakozhatnak:

A gyermekellátás jövője

A gyermekstatisztikai adatgyűjtés helyzetének vizsgálata

Gyermekellátási Kárjelentés

Gyermekérdekek Szabadegyeteme

Gyermekügyi Önkormányzati Szolgálat

Hejcei Hetek

Jelentés a gyerekek helyzetéről Magyaror­szágon

Jogszabálytervezetek véleményezése

Közéleti Diákakadémia

Nemzetközi tájékozódás, kitekintés

Sajtózsúr

Szakmai és regionális gyermekügyi találkozók

Társadalmi jelentés az Egyezmény érvénye­sülésének magyarországi helyzetéről

május

Nyolcvan pontos javaslatot küld a fórum az or­szággyűlési pártoknak és az oktatási bizottságnak: a javaslat az Egyezmény és a közoktatási törvénytervezet ellentmondásait javasolja kiküszöbölni.

június

A közoktatási törvénytervezethez beadott kö­zel 800 módosítási javaslatban húsz különböző pártállású képviselő a nyolcvan pontos javaslatcsomag szellemét, illetve szó szerinti szövegét követő ötvenegy módosító indítványt nyújtott be.

\*

Fontos feladatunknak tekintjük, hogy kezdeményezéseinkkel nyomást gyakoroljunk mindazokra, akik alkotmányos felelősséget viselnek meghatározott gyermekérdekek védelméért, érvényesítéséért. Állami feladatot nem vállalunk át. Fő megnyilvánulási for­mánk a figyelemfelhívás, a gyermekérdekek és a nyilvánosság ütköztetése. A hozzánk érkező észrevételeket, tudomásunkra jutó sérelmeket az orvoslásra hivatott intézményekhez továbbítjuk.

Folyamatosan gyűjtjük az információkat a gyermekvilágról, az ilyen tárgyú informáci­ógyűjtéssel hivatásszerűen foglalkozó intézmények, műhelyek munkáját ösztönözzük, lehetőségeink szerint támogatjuk, esetenként megrendeléssel is fordulunk hozzájuk.

Tapasztalatainkat évente összesített jelentésben adjuk közre nyomtatásban, de alkalom­szerűen is szolgálunk akár írásos, akár szóbeli tájékoztatással a gyerekek helyzetéről.

Tevékenységünkben valamennyi, a gyerekekkel kapcsolatos szakma együttműködését igyekszünk megvalósítani: pedagógiai, jogi, politológiai, szociológiai, orvosi, közgaz­dasági, művészeti, közművelődési és tömegkommunikációs oldalról egyaránt várjuk a segítséget érdekvédő munkánkhoz. Megnyilatkozásaink és akcióink tagjaink és együtt­működőink kezdeményezésein alapulnak, s az erre hivatott grémium, a havonta szerve­zett egyeztető összejövetel döntése alapján viseli a fórum „márkajegyét" és támogatását.

Aktivistáink tájékoztatása és képzése érdekében tanácsadó szolgálatot szervezünk, illetve létrehoztuk a Gyermekérdekek Szabadegyetemét.

Készséggel együttműködünk bármilyen gyermekvédő szervezettel és kezdeménye­zéssel, fontosnak tartjuk a gyermekérdekű alapítványok koordinációját is. Hegemóniára semmiféle munkakapcsolatban nem törekszünk; tevékenységünk alapelvei: nyitottság és konszenzuskeresés. A következő évek fogják eldönteni: szűkebb körű szakértő-nyomásgyakorló-érdekkifejező műhely leszünk-e, vagy szélesedő tagságú tömegszervezet.

Céljainkat és feladatainkat tükrözi az Alapszabály. E szerint a fórum célja képviselni a gyerekek sajátos érdekeit minden olyan ügyben, ami közvetlenül, vagy közvetve a kor­osztályt érinti. Ebből következően szorgalmazza az ENSZ Gyermeki Jogok Nyilatkozatában és A Gyermek Jogairól Szóló Egyezményben foglaltak maradéktalan megvalósí­tását a Magyar Köztársaságban. Figyelme kiterjed a politikai, gazdasági, kulturális, egészségügyi és egyéb döntések előkészítésére, a központi gyermekellátási formák mellett szükségesnek tartja az önszerveződő, vállalkozás-jellegű formák kiépítését, s a társadalmi intézményrendszer részeként működő gyermekszervezeteket, -mozgalma­kat, -közösségeket.

Cselekvési- és munkaformái közül kiemelkednek az alábbiak: helyzetelemzés, kuta­tás, tájékoztatás, gyermekérdekű akciók kezdeményezése, támogatása.

Tagok és együttműködők lehetnek magyar és külföldi állampolgárok, gyerekek és fel­nőttek társadalmi szervezetei, állampolgári közösségek és jogi személyek, akik (és ame­lyek) vállalják a tagságból eredő feladatokat, rendszeresen vagy alkalmanként részt vállalnak a munkából.

A fórum szervei: a közgyűlés és az egyeztető összejövetel. A közgyűlésen szavazati joggal vesznek részt a fórum tagjai tanácskozási - napirendtől és egyedi döntéstől függően úgyszintén szavazati - joggal a fórum közreműködői, tanácskozási joggal mind­azok, akik erre alkalmanként igényt tartanak, de a fórumnak nem tagjai és nem számon tartott közreműködői. A közgyűlést szükség szerint, de legalább évenként össze kell hív­ni.

A havonta - általában a hónap utolsó csütörtökjén délután 5 órára a fórum székhelyére - összehívott egyeztető összejövetelen a fórum valamennyi tagja és együttműködője jogosult részt venni, s az ott fölmerült információkat nyilvánosságra kell hozni. Erre szolgál a fórum Tájékoztatója, amely havonként, általában a hónap elején jelenik meg, s amit minden tag és együttműködő térítésmentesen megkap. A szervezet működéséért a köz­gyűlés által választott társelnökök felelnek (az 1993. évi közgyűlés az alábbiakat válasz­totta meg egy esztendőre: Csizmár Gábor, Loránd Ferenc, Papp György, Salamon Esz­ter, Sári Lajos, Trencsényi László, Trencsényi Tibor.). Tevékenységüket az ügyvezető társ­elnök hangolja össze.

A tagsági díj évi 200 Ft. Ez, s a fórumnak juttatott támogatás felajánlás, adomány, pályázat, rendezvényekből, vállalkozásokból származó nyereség képezi anyagi eszkö­zeinket.[[2]](#footnote-2)

1. Megjelent az Iskolakultúra c. folyóirat 1993/1. számában. Szerzői közül Papp György szociológus, ifjúsági vezető (a Fórum alapító tagja) már nincs az élők sorában. {A Szerk.} [↑](#footnote-ref-1)
2. A Fórum tevékenységének első szakasza 1994-ben a szociál-liberális pártok kormányzati szerepbe jutásával lezárult, a Fórum több vezető szereplője vállalt felelős beosztást az új kormányzatban (mely egyébként első törvénymódosításai közt a korábban civil kezdeményezésként érvényesülő Diákjogi Charta követeléseit is beemelte a a Közoktatási Törvénybe). Az új helyzetben a Fórum kereste helyét, folytatta tevékenységét. Összefoglaló tevékenységének e szakaszáról nem készült. A fenti közleményben is szereplő hat évfolyamot számláló Tájékoztató utolsó száma 1995. december 15-én jelent meg. {A Szerk.} [↑](#footnote-ref-2)